ky en en en en en en ky ky ru ky ky ky ky ky ky ky ky ky ky ky ky ky ky ru ky ky ky ky ky ru ky ru ky ru ky ru ky ky ru ky ru ky ru ky ru ky ru ky bg tt ru mr ru ky ky ru ky ru ky ru ky en en en en en en en en en ru
Көзүбүздөн жаш эмес, кан агат
Кыргызстандын түштүгүндөгү улуттук араздашуу кан төгүүгө чейин алып келип, учурда жетим-жесирлердин, майыптардын санын арбытты. Ансыз да экономикалык жана социалдык оор абалды ого бетер тереңдетти.
Ош жана Жалал-Абад областындагы улуттар аралык тирешүүдөн бир канча бейкүнөө адамдар жапа чегип, жүздөгөн адамдар каза табышты. Өлкөнүн Саламаттыкты сактоо министрлигинин акыркы маалыматтары боюнча эки областтан биригип медициналык жардам алуу үчүн 1971 адам кайрылган. Анын ичинен ооруканага 840 адам жаткырылып, 954 адам амбулатордук жардам алышкан. Каза болгондордун саны 191, анын ичинен көчөдөн, үйлөрдөн каза болгон 39 адамдын сөөгү милиция кызматкерлери жана жарандар тарабынан медициналык мекемелерге алынып келбестен, түз эле Ош областтык соттук-медициналык экспертиза бюросуна жеткирилген.
Каза тапкандардын саны Ош областында 132, ал эми Жалал-Абадда 47адам. Бирок, Саламаттыкты сактоо министринин милдетин аткаруучу Дамира Ниязалиеванын айтымында, айрым маалыматтарга караганда каза болгондорду туугандары медициналык мекемелерге же өлүкканаларга алып барбастан жерге бергендер да бар. Буга байланыштуу жарык дүйнө менен кош айтышкандардын саны аталган министрлик көрсөткөн сандан ашык болушу мүмкүн экендигин да белгилеп кетүү керек.
Ош областы боюнча медициналык жардам сурап кайрылгандардын саны - 1345 адам, ооруканага анын ичинен 667 жаткырылган, 557 адамга амбулатордук жардам көрсөтүлгөн. Жалал-Абадда бардыгы болуп медициналык жардам алууга 534 адам кайрылып, 171и ооруканада, 337сине амбулатордук жардам берилген.
Учурда жапа чеккендерге медициналык жардамды уюштуруу жана координациялоо боюнча башында Дамира Ниязалиева турган Саламаттыкты сактоо министрлигинде түзүлгөн штаб күнү-түнү ыкчам иш жүргүзүүдө. Дарылоо маселелери боюнча министрдин орун басары К.Мамбетов Ош шаарында, ал эми медициналык жардамды уюштуруу боюнча бөлүмдүн башчысы С.Тойматов Жалал-Абад шаарында иштеп жатышат. Эки областка квалификациялуу жардам көрсөтүү үчүн 13-14-июнда курамына кан тамыр хирургдары, торакалдык хирургдар, травматолог, нейротравматолог, нейрохирург жана реаниматолог-анестезиолог ж.б. кирген дарыгерлер бригадасы жөнөтүлгөн. Андан сырткары 13-июнда каза болгондорго соттук-медициналык экспертиза иштерин күчөтүү үчүн 5 адамдан турган бригада жөнөтүлгөн.
Ош шаарынын ооруканаларынан оор жаракаттар менен 15 адам Бишкек шаарынын Улуттук госпиталына атайы авиакаттам менен жөнөтүлгөн. Ошондой эле 11-июндан тартып, күн сайын эки областтагы жапа чеккендерге атайы авиакаттам аркылуу медициналык дары дармектер, таңуучу жана тигүүчү материалдар (бардыгы 11 тонна), жапа чеккендер, ооруканада жаткандар жана медициналык кызматкерлер үчүн тамак-аш жеткирилип жатат. Ош областтык ооруканасына зарыл болгон медициналык жабдуу - дефиблятор, наркоздук-дем алдыруучу аппарат, үч каналдуу ЭКГ аппараты, хирургиялык аспаптардын 4 комплектиси жеткирилген.
ӨРТ ӨЧҮРҮҮЧҮЛӨРДҮН КӨПЧҮЛҮГҮ ЖАРАКАТ АЛЫШТЫ
Кыргызстандын түштүгүндөгү өрттүн жыйынтыгында өрт бөлүмүнүн 11 кызматкери жапа чеккен. Өзгөчө кырдаалдар министрлигинин маалыматы боюнча алардын ичинен Ош шаарында 10 адам жаракат алган. Ош шаарынын өрт бөлүмүндө прапорщик Ы.Мамасадыковдун көзүнө ок тийген, бөлүмдүн башчысы А.Мамаев бычак жеген, ага сержант А.Чекировдун колу терең кесилген, айдоочу М.Баймурзаевдин колу күйгөн, прапорщик Р.Ахметов башынан жарадар болгон. Ошондой эле Ош шаарынын №25 өрт бөлүмүндө күзөт бөлүмүнүн башчысы Т.Ташиев, айдоочу Ы.Сыдыков, өрт өчүрүүчү Р.Ырсалиев күйүк жаракатын алышкан. Кара-Суу районунун №25 өрт бөлүмүндө күзөт бөлүмүнүн башчысы Урубай уулу Нургазы жана өрт өчүрүүчү Т.Касымовдор жабыр тартышкан. Жалал-Абаддагы өрт өчүрүүчү машинанын айдоочусу К.Искендеровдун колуна ок тийген.
ТҮШТҮКТӨГҮ БАЛДАР РЕАБИЛИТАЦИЯГА МУКТАЖ
Учурда түштүк жергесинде жүргөн "Курманжан Датка" фондунун төрайымы, "Өзбекстан-Кыргызстан" достук коомунун президенти Жылдыз Жолдошева менен телефон аркылуу байланышканыбызда бул түштүк жергесиндеги өтө бир кайгылуу окуя болуп жаткандыгын белгиледи. Анда чоң кишилер эмес, кичине балдардын психологиясына аябагандай залал келтирилген. Аларды бул жерден тезирээк алып чыгып, Ысык-Көлдүн пансионаттарына жайгаштыруу зарыл. "Укук коргоо органдары улуттук араздашууну же болбосо ачык айтканда жарандык согушту болтурбай коюнун алдын алуу керек эле. Бирок, тилекке каршы андай болбой калды, эгерде чоң эле кишилер ушунчалык депрессияга түшүп олтурушса, балдардын абалы айтпаса да түшүнүктүү. Мен бул жерде үч күндөн бери жүрөм. Бул окуяларды көргөн кишинин жүрөгүнөн кан агат. Балдардын психикасы абдан эле назик болгондуктан, ушул кандуу окуяларды көрүп, аралашып жүргөн балдардын учурдагы абалы өтө эле оор. Аларды Ысык-Көлдүк туугандар макул болсо, бул жердеги кырдаал тынчыгычакты пансионаттарга 10-15 күн реабилитациялоо зарыл болуп турат. Бүт эле балдар ушундай реабилитацияга муктаж. Убактылуу өкмөт ушуга көңүл бурса жакшы болот эле",-дейт ал. Анын айтымында, ушул тапта гуманитардык жардам элге тегиз жетпей жатат. Бул жерде чынында эле ачкачылык орун алган. Жакындарынан айрылгандар, өзгөчө энелер аза күтүлүп жатса, убактылуу өкмөттүн мүчөлөрү, өткөөл мезгилдин президенти Роза Отунбаева ушул жерге келип көңүл айтып койгонго жараган жок деп нааразы болуп жатышат. "Ошол эле убактылуу өкмөттө министрлердин милдетин убактылуу аткарып жаткандар дагы элге келип көңүл айткан жок. Жалгыз Турдакун Усубалиев кечээ элге кайрылуу жасады. Азыр канча киши өлгөнү так эмес, расмий билдирүүдө көрсөтүлгөн каза болгон адамдардын саны аз, иш жүзүндө андан да көп. Көпчүлүк адамдар өрттөнүп кеткен, айрымдарынын өлүгүн сыртка чыгарып коюшса, айрымдары чыкпай калган. Мисалы, Кара-Суу РИИБисинин жетекчиси менин өзүмдүн эле агамдын баласын айдоочусу менен баштарын кесип өрттөп жиберишкен. Инибиздин башын тапкан жокпуз. Каза болгондордун арасында кичинекей балдар да бар. Энелердин арасында Убактылуу өкмөттүн төрайымы Роза Отунбаева эмне үчүн келип көңүл айтпайт деген абдан чоң нааразычылык бар. Биз ушунчалык кайгырып кан жутуп жатсак, ал эмнеге референдум тууралуу эле сүйлөйт деп жатышат. Мен ушул окуяларда жакындарынан айрылгандарга терең кайгыруу менен көңүл айтамын. Бизде Кыргызстанда жер кенен, оокат бардыгына жетчү эле, ордолуу Ошубузду азыр көрсөңөр көздөн жаш эмес, кан агат",-дейт ал.
ЮНИСЕФтин өкүлү Джонатан Вейчтин айтымында, учурда кандуу окуяларга күбө болгон жалпы эле балдардын абалы оор. Аларга жардам көрсөтүү үчүн ушул жуманын аягында төрөт учурунда керектелүүчү материалдар, биринчи муктаждыктардагы буюмдар, иче турган таза суу салынган 35 тонналык жүк жөнөтүлөт. "Эгерде бизге коопсуздук боюнча кандайдыр бир кепилдиктер бериле турган болсо, биз ал жерге барып балдардын абалы менен жеринде таанышып, аларды реабилитациялоо боюнча чараларды көрөбүз",-дейт ал.
ЖАРАКАТ АЛГАНДАРДЫН КӨБҮ УЛАНДАР
Улуттук госпиталдын башкы дарыгеринин орун басары Орозалы Көчөровдун айтымында, учурда бардыгы болуп 15 киши келип түшкөн. Алардын ичинен көзүнө ок тийип жаракат алган беш адамга операция жасалып октор алынган. 4 адам нейротравматологияда баш, жүлүн, омуртка, көкүрөк сөөгүнүн жаракаты менен жатышат. Белгилей кетүүчү нерсе жаракат алгандар 1986, 87, 91-жылы туулган жаш балдар. Алардын ичинен Өзгөчө кырдаалдар министрлигинин кызматкери 19 жаштагы улан шал болуп калган. Башына ок тийген 1 оорулуу нейрохирургияда жатат, ага операция жасалган бирок абалы оор, комада жатат. Өпкөсүнө ок жеген бир оорулуу көкүрөк хирургиясында, дагы бир жарадар болгон милициянын жетекчиси проктология бөлүмүндө, ал эми үчөө реанимацияда жатат.
Кичүү уулум али эмчекте эле...
Ош, Жалал-Абад областындагы улуттар аралык кандуу кагылышуунун кесепетинен канчалаган үй-бүлөлөр талкаланып, бөөдө өлүмдөр көбөйдү. Жүрөгү жок зөөкүрлөрдүн айынан бир заматта эл башына алаамат түшүп калды. Төмөндө ошондой үй-бүлөлөрдүн бири болгон, жапа чеккен адамдын өз оозунан угуп жазып алдык.
Керим (аты өзгөртүлдү) апасын, аялын, инисин жана эки уулун алып Жалал-Абаддан Бишкекке чыгып кетүү үчүн жолго чыккан. Анткени шаарда абал абдан кооптуу болуп турган эле. Анын айтымында, Сузакка жетип калганда, капыстан эле машинанын алдынан адамдар чыга калышкан, анын баамында алар буга чейин эле жашынып жатышкан окшойт. Алар автоунааны карай таштарды ыргыта башташкан. Ошондо ыргытылган таштардын бири Керимдин кичи уулунун (1жаш 2 ай) башына тийет. Буга чейин жолдо эч ким көрүнгөн эмес, автоунааны иниси айдап бара жаткан. Жолдун ортосуна автоунаалардын жолун торош үчүн таштарды үйүп коюшуптур. Кайсы бир айылга жакындап калганда оң жактан 250-300дөй белгисиз адамдар чыга калышкан. "Биз кача баштаганда артыбыздан таш, таяктар менен уруп кубалап жөнөштү. Жубайым машинаны арткы жагында кичүү уулумду калкалап олтурду, апам дагы арткы орундукта олтурган. Мен алдыңкы орунда 3 жашар улуу баламды калкалап олтурдум. Бир убакта эки жолу ок атылды. Анын бири апама тийип, экинчиси алдыңкы дөңгөлөккө тийди. Машина ошондо аңтарылып кетти. Биз эң башкысы балдарды бекем кучактап олтурдук, Мен балдардын ыйлаган үнүн гана угуп жаттым.
Мени белгисиз адамдар бутумдан сүйрөп алып чыгышты да баарылап тепкилей башташты. Алар балдарды да алып чыгышты, уулдарым чыркырап ыйлап атышты. "Мени эмне кылсаңар ошол кылгыла, бирок, балдарга, апама, аялыма жана иниме тийбегиле" деп жалындым. Алар мага "иншаллах" деп айт деп мажбурлап жатышты. Менин аялым алган таяктан алган жаракаттардан улам өтө оор акыбылга жетип калган экен, аны көрүп мен бирде эсимди жоготуп, бирде эсиме келип жаттым. Белгисиз адамдар балдарды аяштыбы, бизди Сузактын ооруканасына жеткиришти",-дейт ал. Ооруканадан алгач кичүү уулун, андан кийин улуусун көрүп санаасы тынганы менен жубайынын абалы оорлошуп реанимацияга жаткырылат. Апасын ошол боюнча көрбөй калат. Сузактын ооруканасында абал кооптуу болуп тургандыктан, Жалал-Абадга тезирээк кетүүнү чечет. Тез жардам машинасына аялы, эки уулу, өзү, анан дагы ок жеген катуу абалдагы бир оорулууну салышат. "Иниме орун жок ошол ооруканада кала берди. Биз кайрадан Жалал-Абадка жол тартканыбызда жанагы биз келген жол менен кайрадан жөнөдүк. Бизди тоскон жерде мурдагыдан да көп адам чогулганын көрдүм. Алар биз түшкөн автоунааны карап чыгууга аракеттеништи. Ошентип ал жерден айдоочу "Бардыгы жакшы бул жерде оорулуулар гана бар" деп катуу айдап кутулуп чыгып кетти, ал жердегилер тез жардамга дагы эле таш ыргыткан боюнча калышты".
Жалал-Абад ооруканасында реанимацияда ал улуу баласы менен чогуу жатат. Инисин болсо кечээ Улуттук госпиталга алып келишкен, абалы өтө оор. Керимдин айтымында, ал Сузак ооруканасында үч күн бою кароосуз жаткан жана ал жерге белгисиз адамдар кирип ошол абалында дагы уруп, сабап кетип турушкан. "Апамды өлүкканадан табышты. Кечээ болсо аялымды жерге беришти. Мен бул жакка келгенге чейин, бизди тик учакка салып жатканда эле ал жарык дүйнө менен кош айтышкан экен. Мен аягына чейин аны тирүү деп ойлогом, анткени мени аяп айтышпаптыр. Ошентип мен бир заматта апамдан да, өмүрлүк жарымдан дагы айрылдым. Кичүү уулум али эмчекте эле... Эми эки уулумду бутуна тургузушум керек, алар үчүн жашайм",-дейт Керим.
Бишкек шаарындагы Энени жана Баланы коргоо борборунун башкы дарыгери Камчыбек Узакбаевдин айтымында, биз сөз кылып жаткан үй-бүлөнүн абалы албетте, жан кейитет. Белгисиз адамдардан жапа чеккен үй-бүлөдөгү атасынын акыреги сынган, көкүрөк клеткасы жабыркаган, буту-колдорунда көптөгөн жаракаттар бар. Бул үй-бүлөнүн чоң апасы снайпердин огунан ошол жерде эле жан берген, ал эми келини уруп-сабоодон баш сөөгүнө алган жаракаттардан улам эки күндөн кийин жарык дүйнө менен кош айтышкан. Үй-бүлөдөгү бири 3 жаштагы, экинчиси 1 жаш эки ай болгон эки кичине баланын психологиялык абалы учурда өтө оор. Алар ошол кандуу окуянын күбөсү болушкан. 3 жаштагы баланын мээси чайкалган, кичүүсүнүн башы жарылып, мээси чайкалган, денесинде көп сандаган жаракаттар бар. Наристелерди карап жаткан дарыгер Шарип Ибраимовдун айтымында, балдардын абалы азыр стабилдешип калды. Жакшылап дарылоо менен бул абалдан алып чыгып кетүүгө болот.
кыргыз тилиндеги гезит "Zaman Кыргызстан"
email • архив • редакция
Ош окуялары кантип башталды?
Ош окуялары кантип башталды?
"Айти" мечитинде жарашуу жыйыны болду
Көзүбүздөн жаш эмес, кан агат
Ак Үйдүн кара анты жана күйүп жаткан түндүк
Абал салыштырмалуу тынчый баштады
Марат Казакбаев саясат таануучу:
"Тынчтыкты орнотуучу күчтөрдү киргизбеш керек"
Мына, күйөрмандар күткөн күн да келип,
Кыргыздын магнити жана түзүлгөн кырдаал
Warning: include(../../ohkaptal.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_6.htm on line 48
Warning: include(../../ohkaptal.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_6.htm on line 48
Warning: include() [function.include]: Failed opening '../../ohkaptal.htm' for inclusion (include_path='.:') in /var/www/u0371622/data/www/presskg.com/zn/10/0618_6.htm on line 48
Warning: include(../../rec_art/0_rec.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_6.htm on line 48
Warning: include(../../rec_art/0_rec.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_6.htm on line 48
Warning: include() [function.include]: Failed opening '../../rec_art/0_rec.htm' for inclusion (include_path='.:') in /var/www/u0371622/data/www/presskg.com/zn/10/0618_6.htm on line 48
Warning: include(../../news/0_art.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_6.htm on line 48
Warning: include(../../news/0_art.htm) [function.include]: failed to open stream: No such file or directory in /var/www/u0371622/data/www/presskg.com/zn/10/0618_6.htm on line 48
Warning: include() [function.include]: Failed opening '../../news/0_art.htm' for inclusion (include_path='.:') in /var/www/u0371622/data/www/presskg.com/zn/10/0618_6.htm on line 48